CELEX: 32016D1610
Language: bg
Date: 2016-09-07 00:00:00
Title: Решение (ЕС) 2016/1610 на Комисията от 7 септември 2016 година относно публикуване с ограничение в Официален вестник на Европейския съюз на позоваване на хармонизирания стандарт EN 13383-1:2002 „Скални материали за хидротехническо строителство. Част 1: Изисквания“, в съответствие с Регламент (ЕС) № 305/2011 на Европейския парламент и на Съвета (Текст от значение за ЕИП)

8.9.2016   
            
            
               BG
            
            
               Официален вестник на Европейския съюз
            
            
               L 240/6
            
         РЕШЕНИЕ (ЕС) 2016/1610 НА КОМИСИЯТА
   от 7 септември 2016 година
   относно публикуване с ограничение в Официален вестник на Европейския съюз на позоваване на хармонизирания стандарт EN 13383-1:2002 „Скални материали за хидротехническо строителство. Част 1: Изисквания“, в съответствие с Регламент (ЕС) № 305/2011 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (1), и по-специално член 18 от него,
   като има предвид, че:
   
               (1)
            
            
               Съгласно Регламент (ЕС) № 305/2011 предвидените в член 17 хармонизирани стандарти трябва да отговарят на изискванията на хармонизираната система, определени във или посредством този регламент.
            
         
               (2)
            
            
               През май 2002 г. Европейският комитет по стандартизация (CEN) прие хармонизирания стандарт EN 13383-1:2002 „Скални материали за хидротехническо строителство. Част 1: Изисквания“. Впоследствие в Официален вестник на Европейския съюз бе публикувано позоваване на стандарта.
            
         
               (3)
            
            
               На 12 август 2015 г. Кипър отправи официално възражение по член 18 от Регламент (ЕС) № 305/2011 срещу хармонизирания стандарт EN 13383-1:2002. Официалното възражение се базира на включването в точка 5.2 от този стандарт на прагова стойност за една важна характеристика — плътността, като е определена минимално допустима плътност на въпросните продукти със стойност 2,3 Mg/m3.
            
         
               (4)
            
            
               От Кипър е посочено, че количеството на добиваните в Кипър скални материали за хидротехническо строителство, отговарящи на праговата стойност (горепосочената минимално допустима плътност), не е достатъчно за задоволяване на потребностите от такива продукти. Вместо тях кипърските власти успешно са използвали за изграждането на брегозащитни съоръжения в продължение на няколко десетилетия скални материали с по-малка плътност, без това да е довело според тях до каквито и да са проблеми във връзка с трайността и/или стабилността.
            
         
               (5)
            
            
               Освен това съответните органи на CEN посочиха, че оценяването на трайността е адекватно застъпено в EN 13383 чрез други изпитвания за трайност, дори и без да се прилага горепосочената прагова стойност за плътността.
            
         
               (6)
            
            
               Също така Кипър изтъкна, че в CEN вече официално е гласувано въпросната прагова стойност да отпадне в контекста на разработването на нова версия на стандарта EN 13383.
            
         
               (7)
            
            
               Плътността на скалните материали играе ролята на съществена характеристика при изпълнението на основните изисквания за строителните работи, свързани с проектирането на брегозащитни съоръжения. Същевременно използваните в тази област изчислителни формули включват и други фактори, по-специално размерите и големината на използваните скални материали. Доказано е, че същата степен на защита може да се постигне и със скални материали с по-малка плътност, когато това се компенсира с използването на по-големи каменни блокове.
            
         
               (8)
            
            
               Въз основа на съдържанието на стандарта EN 13383-1:2002, както и на информацията, подадена от Кипър, от другите държави членки, от CEN и от отрасъла, и след консултация с комитета, учреден съгласно член 64 от Регламент (ЕС) № 305/2011, както е предвидено в член 18 от този регламент, е постигнато широкообхватно съгласие, че би могло посочената в член 5.2 от този стандарт прагова стойност на плътността да се изключи от обхвата на позоваването, публикувано в Официален вестник на Европейския съюз.
               
            
         
               (9)
            
            
               Поради всички тези причини спазването на праговата стойност за плътността, посочена в точка 5.2 от този стандарт, не е необходимо за изпълнение на изискванията, определени във или посредством Регламент (ЕС) № 305/2011 по отношение на този хармонизиран стандарт.
            
         
               (10)
            
            
               Следователно позоваването на стандарта EN 13383-1:2002 следва да продължи да е със статут на публикувано в Официален вестник на Европейския съюз, но с ограничение, изключващо от обхвата на този стандарт праговата стойност на плътността, посочена в точка 5.2 от него,
            
         ПРИЕ НАСТОЯЩОТО РЕШЕНИЕ:
   Член 1
   Позоваването на хармонизирания стандарт EN 13383-1:2002 „Скални материали за хидротехническо строителство. Част 1: Изисквания“ трябва да се публикува с ограничение в Официален вестник на Европейския съюз. Това ограничение трябва да изключва от обхвата на публикуваното позоваване праговата стойност за плътността, посочена в точка 5.2 от този стандарт.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 7 септември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 88, 4.4.2011 г., стр. 5.